text: Plan om feriecenter i Juelsminde
  20 juni 2012 kl. 10.19
  Hedensted Kommune har sat en 63.000 kvadratmeter stor grund med et projekt til et feriecenter til salg i Juelsminde.
  Grunden er til salg til investorer, som er klar til at bygge en ferieby, hvor badeland, varmtvandsbassiner og wellness kan spille sammen med en havbadeanstalt i strandkanten. 
  Også bibliotek, kultursal, bowlingbaner, restaurant, cafe og 30 små ferielejligheder til udlejning er tænkt ind i projektet sammen med 210 ferieboliger, knyttet direkte til centret. 
  Salget af ferieboligerne skal bidrage til at finansiere feriecentret.
  
  Samlet investering
  Den samlede investering er beregnet til 327 millioner kroner. Salget af ferieboligerne skal indbringe 260 millioner kroner.
  De 63.000 kvadratmeter omfatter den nuværende Juelsminde Strand Camping samt en tidligere rutebilstation og et nedlagt vandrerhjem.
  Kommunen vil købe jord til en ny campingplads ved Teglværkssøerne, 10 minutters gang fra byen, stranden og havnen.
  Feriebyen skal tiltrække børnefamilier i skoleferie-sæsonerne og være attraktiv for turister, der har frihed til at tage på ferie på andre tidspunkter.
  Projektet er udarbejdet af kommunen i samarbejde med en lokal arbejdsgruppe.
  